שרגא אברמסון

שרגא אברמסון (24 בנובמבר 1915, י"ז בכסלו תרע"ו – 6 באפריל 1996, י"ח בניסן תשנ"ו) היה חוקר תלמוד וספרות עברית וערבית מימי הביניים. חתן פרס ישראל במדעי היהדות לשנת תשל"ד (1974).

קורות חייו
אברמסון נולד בצ'חנוביץ שבפולין כאחיו הצעיר של פנחס אורן (אברמסון), ולמד בישיבת לומז'ה. בשנת 1936 עלה לארץ ישראל ולמד לימודי תואר ראשון ושני באוניברסיטה העברית בירושלים. לאחר מכן למד בבית המדרש לרבנים באמריקה. הוא הצטרף לסגל ההוראה לתלמוד באוניברסיטה העברית, קודם לדרגת פרופסור חבר בשנת 1957 ובשנת 1963 לפרופסור מן המניין. היה גם בעל הסמכה לרבנות.

ספרות התלמוד עמדה במרכז תחומי עניינו והוא עסק בספרות הגאונים והראשונים, וכן בחקר הלשון הערבית, והתמקד בחקר הספרות העברית והערבית בימי הביניים. ספריו המוכרים בתחום הם "במרכזים ובתפוצות – על תקופת הגאונים", "עניינות בספרות הגאונים", "מפי בעלי לשונות", "רב ניסים גאון: חמישה ספרים, שרידים מחיבוריו" ו"רבנו חננאל". כן יצאו לאור ביוזמתו מהדורה מבוארת של כתב יד בנושא מסכת עבודה זרה ושו"ת גנוז של הגאונים.

משנת 1959 היה אברמסון חבר האקדמיה ללשון העברית, ובשנים 1974–1981 שימש סגן נשיא האקדמיה. במהלך השנים הוא היה גם יו"ר ועד המינוח באקדמיה וחבר בוועדות למונחי ספרנות ופסיכולוגיה. בשנת 1972 הוא החליף את יחזקאל קוטשר כעורך "לשוננו", ועמד בראש המערכת עד 1980. כמו כן היה אברמסון חבר מערכת בכתיבת המילון העברי מטעם האקדמיה.

אברמסון היה חתן פרס ביאליק, פרס הרב מימון, פרס רוטשילד ופרס הרב קוק, ובשנת 1974 הוענק לו פרס ישראל במדעי היהדות. בשנת 1978 הוא צורף כחבר אל האקדמיה הלאומית הישראלית למדעים והאקדמיה האמריקנית לחקר היהדות. כפרופסור אורח הוא חקר במסגרת בית המדרש לרבנים באמריקה, ישיבה יוניברסיטי ואוניברסיטת בר-אילן. אברמסון נמנה בין מייסדי התנועה למען ארץ ישראל השלמה.

נפטר ב-6 באפריל 1996, ונקבר בבית הקברות סנהדריה בירושלים. על שמו נקרא רחוב בשכונת רמות בבאר שבע.

מספריו
 במרכזים ובתפוצות בתקופת הגאונים, מוסד הרב קוק, תשכ"ה.
 כללי התלמוד בדברי הרמב"ן, מוסד הרב קוק, תשל"א.
 עניינות בספרות הגאונים, מוסד הרב קוק, תשל"ד.
 מפי בעלי לשונות, מוסד הרב קוק, תשל"ה 1974.
 מחקרים בספרות הגאונים, הוצאת ספרים ע"ש י"ל מאגנס, 2020

 לקריאה נוספת 
 משה קרונה, אישים וניחוחים, ת"א: מורשת (חש"ד), עמ' 13–26.
 יונה עמנואל, פרופ’ שרגא אברמסון ז"ל, המעין לו, ד (תשנ"ו) 59-66.
 משה שמיר, מאורות שלא יכבו..., נתיב, אייר תשנ"ו.
 לזכרו של שרגא אברמסון; דברים שנאמרו במלאת שלושים למותו, ירושלים: האקדמיה הלאומית הישראלית למדעים, תשנ"ז:
 יצחק דב גילת, שרגא אברמסון - חוקר ספרות התלמוד, עמ' 7–12.
 יוסף יהלום, שרגא אברמסון והשירה העברית, עמ' 13–17.
 ירחמיאל ברודי, שרגא אברמסון - לדמותו של המורה, עמ' 18–25.
 אהרן שויקה, כתבי שרגא אברמסון ז"ל - רשימה ביבליוגרפית, עמ' 26–76.

קישורים חיצוניים
 כרטיס אישי וקורות חיים, באתר האקדמיה הישראלית למדעים

 אפרים חיים רוקח, תרומתו של פרופ’ שרגא אברמסון ז"ל ללימוד תורה שבעל-פה, מים מדליו (תשנ"ו) 141–146.
 דברים לזכרו מאת משה בר-אשר באתר עיתון הצופה 




מכתביו:





קטגוריה:ישראלים ילידי פולין
קטגוריה:אנשי העלייה החמישית
קטגוריה:בוגרי האוניברסיטה העברית בירושלים
קטגוריה:בוגרי בית המדרש לרבנים באמריקה
קטגוריה:סגל האוניברסיטה העברית בירושלים: תלמוד
קטגוריה:חוקרי תלמוד
קטגוריה:חוקרי ספרות עברית
קטגוריה:חוקרי הרמב"ן
קטגוריה:מחברי ספרי עיון ישראלים
קטגוריה:זוכי פרס ישראל למדעי היהדות
קטגוריה:זוכי פרס ישראל לשנת 1974
קטגוריה:זוכי פרס הרב קוק
קטגוריה:זוכי פרס ביאליק לחכמת ישראל
קטגוריה:זוכי פרס רוטשילד
קטגוריה:זוכי פרס הרב מימון
קטגוריה:חברי התנועה למען ארץ ישראל השלמה
קטגוריה:חברי האקדמיה הלאומית הישראלית למדעים
קטגוריה:בוגרי ישיבת לומז'ה
קטגוריה:חברי האקדמיה ללשון העברית
קטגוריה:יהודים הקבורים בבית הקברות סנהדריה
קטגוריה:ישראלים שנולדו ב-1915
קטגוריה:ישראלים שנפטרו ב-1996